

**РЕПУБЛИКА СРБИЈА**

МИНИСТАРСТВО

 ЗА РАД, ЗАПОШЉАВАЊЕ, БОРАЧКА

И СОЦИЈАЛНА ПИТАЊА

**Сектор за заштиту особа са инвалидитетом**

Број: 551-00-700/2020-15

 Датум: 30. децембар 2020. године

Немањина 22-26

Б е о г р а д

**ПЛАН ИНСПЕКЦИЈСКОГ НАДЗОРА ЗА 2021. ГОДИНУ**

**ПРАВНИ ОСНОВ**

Доношење Плана инспекцијског надзора прописано је чланом 10. Закона о инспекцијском надзору („Службени гласник РС”, бр. 36/15, 44/18 – др. Закон и 95/18).

План инспекцијског надзора заснива се на утврђеном стању у области инспекцијског надзора и процени ризика. Инспекција је дужна да спроводи план инспекцијског надзора, осим када постоје нарочито оправдане изузетне околности које је у томе спречавају. Инспекција је дужна да сачини стратешки (вишегодишњи) и годишњи план инспекцијског надзора. Годишњи план инспекцијског надзора спроводи се кроз оперативне (полугодишње, тромесечне и месечне) планове инспекцијског надзора.

Инспекција, зависно од организационог положаја у систему органа државне управе, припрема, односно утврђује предлог плана инспекцијског надзора у вези са којим прибавља мишљење надлежних органа државне управе, односно органа државне управе са чијим делокругом су повезана питања из плана инспекцијског надзора, и мишљење, односно смернице и упутства Координационе комисије. Инспекција доставља Координационој комисији предлог годишњег плана инспекцијског надзора за наредну годину, који је усаглашен са мишљењима надлежних органа државне управе, односно органа државне управе са чијим делокругом су повезана питања из плана инспекцијског надзора, најкасније до 1. децембра текуће године. По прибављеном мишљењу, односно смерницама и упутствима Координационе комисије, годишњи план инспекцијског надзора се усваја. Инспекција објављује план инспекцијског надзора на својој интернет страници.

**НАДЛЕЖНОСТ**

Инспекцијски надзор над спровођењем Закона о професионалној рехабилитацији и запошљавању особа са инвалидитетом[[1]](#footnote-1) врши министарство надлежно за послове запошљавања, преко инспектора, осим инспекцијског надзора над спровођењем овог закона у погледу остваривања права, положаја и заштите особа са инвалидитетом које су у радном односу, који врши Инспекторат за рад, у складу са прописима из области рада и безбедности и здравља на раду, а контролу испуњавања обавезе запошљавања врши Пореска управа, у складу са прописима о пореском поступку и пореској администрацији.

План инспекцијског надзора за 2021. годину (у даљем тексту: План) заснива се на процени ризика и сразмеран је процењеном ризику како би се ризиком делотворно управљало. Ризик се процењује у току припреме плана инспекцијског надзора и пре и у току инспекцијског надзора.

**ПРЕГЛЕД НАДЗИРАНИХ СУБЈЕКАТА КОД КОЈИХ ЋЕ СЕ ВРШИТИ ИНСПЕКЦИЈСКИ НАДЗОР**

Ради уједначеног поступања и квалитетног спровођења поступка инспекцијског надзора приликом реализације овог процеса, активности ће првенствено бити усмерене на континуирано прикупљање података, анализу и праћење стања из ове области.

Процењује се да особе са инвалидитетом чине око 10% укупне популације у Републици Србији, што је између 700 и 800.000 људи. Резултати Пописа становништва 2011. године указују да у Србији живи 571.780 особа са инвалидитетом, што је око 8%. укупног становништва. Према резултатима пописа, радно је способно 38,5% особа са инвалидитетом је 38,5%. Стопа запослености особа са инвалидитетом је ниска и износи око 13%.

Имајући у виду наведено, закључује се да су предузећа за професионалну рахабилитацију и запошљавање особа са инвалидитетом један од кључних носиоца процеса запошљавања ове циљне групе.

Тренутно у Републици Србији послује 61 предузеће са важећом дозволом за рад Mинистарства, која запошљавају 1.708 запослених, од тога 1.150 особа са инвалидитетом.

Територијално, предузећа су распрострањена на подручју 25 локалних заједница и производе више од 280 различитих производа и пружају више од 90 разноврсних услуга.

**ПРЕГЛЕД СУБЈЕКАТА НАДЗОРА**

|  |  |  |
| --- | --- | --- |
| Р.БР. | НАЗИВ ПРЕДУЗЕЋА | ДЕЛАТНОСТ ПРЕДУЗЕЋА |
| 1. | АВАЛСКИ ВЕНАЦБаранда, ОповоБарандски пут бб | Паковање машинског малтера, грађевинског лепка и осталих грађевинских материјала набавка и продаја робе |
| 2. | ADVERTA PACKAGINGНови СадДурмиторска 3 | Израда полиетиленских и полипропиленских кеса од комбинованог материјала и ретекса |
| 3. | АТЛАНТИС д.о.о.Ниш | Штампарске и књиговезачке услуге |
| 4. | АГРОПРЕРАДА д.о.о.Мала Крсна | Прерада, паковање и конзервисање воћа и поврћа |
| 5. | GM ZP АUTOMATIK д.о.о.Барајево | Склапање полиестерских и пластичних ормана |
| 6. | БУДУЋНОСТ ПЕТ д.о.о.Јагодина | Завршни радови у грађевинарству, одржавање хигијене пословних просторија и шивење одеће |
| 7. | BLIMED OFFICE д.о.о.Београд | Књиговодствене услуге |
| 8. | VM2 GROUP д.о.о.Београд | Паковање детерџената, сапуна, средстава за чишћење и полирање |
| 9. | ГРАФОПРОМЕТ д.о.о.Крагујевац | Офсет, дигитална и тампон штампа,коричење, трговина канцеларијским материјалима, израдарекламно-пропагандног материјала |
| 10. | ГЕПАРД-ВИС д.о.о.Нови Сад | Производња ЛЗО опреме – обуће и одеће |
| 11. | ГРАФИЧКИ ЦЕНТАР НОВА д.о.о.Шабац | Дигитална, офсет, тампон и сито штампа, вишебојна штампа на текстилу, израда и штампа пропагандног материјала, ласерско гравирање, шивење и кројење радне одеће |
| 12. | ДЕС д.о.о.Београд | Производња различитих производа од метала и производа из производног асортимана жицоплетаре, браварије, пластике и хидраулике |
| 13. | ДЕС д.о.о.Ваљево | Завршни занатски радови у грађевинарству |
| 14. | ДЕС д.о.о.Нови Сад | Ентеријер: израда намештаја и опремање канцеларијског и стамбеног простора; Дезен: текстилни програм; Метал: производња производа од метала (ормари, врата, контејнери, тенде и сл.као и услуге цинковања, никловања, хромирања, фарбања и др.); Реклам: штампа рекламног материјала, услуге штампе, фирмописачке и књиговезачке услуге, штампање застава и сл. |
| 15. | ДЕС д.о.о.Суботица | Производња казана за ракију, колектора, котлића, прскалица и сечки за воће |
| 16. | ЕЛМОНТ д.о.о.Ниш | Израда и одржавања уличне и јавне расвете, трафостаница, електроинсталација јаке и слабе струје, громобранских инсталација, одржавање електромотора и електромеханичких уређаја; извођење висинских радова, одгушивање испод пута, копање, затрпавање и равнање терена, површинска заштита металних и електростубова |
| 17. | ДОО ЗАШТИТНА РАДИОНИЦА ЖЕЉЕЗНИЧАРСуботица | Производња радне и заштитне одеће од текстила, радне обуће и заштитних кожних рукавица |
| 18. | ИНВАЛ СТАТ д.о.о.Ковин | Производња металских конструкција и делова конструкција за силосе, израда континуиране опреме за пратећи транспорт и фабрике сточне хране |
| 19. | ITECCION д.о.о.Панчево | ИТ развој, имплементација софтверских решења у домену многољудних окружења, управљање инфраструктуром и сервисима и ИТ безбедност, шивење одеће |
| 20. | КОСМОС д.о.о.Београд | Дизајн и припрема за штампу, офсет, типо, дигитална штампа, коричење, пластификација, савијање, биговање, штанцовање, аутоматско повезивање књига и часописа, штампање књига, монографија, часописа, брошура, албума за слике, амбалаже и др. |
| 21. | KS-SAFETY SHOES д.о.о.Нови Сад | Производња обуће |
| 22. | KRATEXКрагујевац | Производња радне и заштитне одеће од текстила |
| 23. | ДОО ЛИРАЗАШТИТНА РАДИОНИЦА КИКИНДАКикинда | Услуге монтаже, шивење радне и заштитне одеће од текстила, одржавање зелених површина, одржавање хигијене пословног, производног и гардеробног простора, сервис за прање, пеглање и хемијско чишћење одеће |
| 24. | ЛОЛА ПРЕДУЗЕТНИШТВО д.о.о.Београд, Железник | Производња комплетне појединачне и комерцијалне транспортне амабалаже за прехрамбену индустрију, индустрију обуће, одеће и фармације, производња образаца за финансијско пословање, регистратора, рекламног материјала од папира, коверти, производња смрзнутог лиснатог пецива, сервисирање противпожарних апарата |
| 25. | ЛАК ЖИЦА д.о.о.Бор | Производња дрвене и картонске амбалаже |
| 26. | МАК-ДИ д.о.о.Краљево | Графичка припрема, офсет, сито и УВ штампа као и дигитална штампа малих и великих формата, израда картонске амбалаже, услуге књиговезачке дораде,велепродаја канцеларијског материјала и новогодишње галантерије |
| 27. | МАНЕВАР д.о.о.Нови Сад | Производња радне одеће, завршни радови у грађевинарству |
| 28. | И.П.А. МЕТАЛОПЛАСТИКА А.Д. ТРСТЕНИК – СТАРИ ТРСТЕНИКСТАРИ ТРСТЕНИК | Прерада пластичних маса дувањем, бризгањем, термоформирањем, израда пластичне амбалаже широке потрошње за кућну хемију, индустријска уља, козметичку и фармацеутску индустрију;Површинска декорација штампањем, штампање рекламног материјала |
| 29. | MIXKON д.о.о.Бања - Аранђеловац | Производња необликованих ватросталних материјала (ватростални бетони - звезде, базе за торкреирање), обложени пескови за ливнице |
| 30. | MODERATIVA д.о.о.Краљево | Производња радне одеће |
| 31. | НАШЕ ЗЕЛЕНО ПОЉЕ д.о.о.Севојно | Сушење воћа;Производња производа од сушеног воћа;Услужно сушење воћа |
| 32. | NB TEX COMPANYВрчин, Гроцка | Израда текстилних производа |
| 33. | NOVITAS CONSULT д.о.о.Шабац | Паковање и препакивање, сортирање воћа и поврћа и остале робе широке потрошње;Збирно и комбиновано паковање непрехрамбених производа;Производња и конфекционирање потрошних, рекламних и амбалажних производа |
| 34. | NOVOSOFT д.о.о.Београд | Маркетинг и ИТ услуге |
| 35. | OMNI S PLUS DOOБеоград | Послови у области туризма |
| 36. | Опрема ДЕС д.о.о.Краљево | Конфекција и производња опреме за штампу |
| 37. | PEHAR UP д.о.о.Чачак | Дигитална колор штампа, склапање и дистрибуција спортских реквизита, гравирање плочица, израда пехара и медаља |
| 38. | PRO AVB TEAMДеч | Израда хигијенске галантерије од папира |
| 39. | PRO POZITIV д.о.о.Београд | Истаживање тржишта и испитивање јавног мњења |
| 40. | ПЛОДОВИ ПАК д.о.о.Ковин | Паковање и складиштење воћа и поврћа, чување воћа и поврћа у УЛО коморама, неспецијализована трговина на велико, дистрибуција хране, збирно и комбиновано паковање прехрамбених и непрехрамбених. производа |
| 41. | ПИРОТЕКС ТРИКО д.о.о.Пирот | Производња ПЕ кеса, врећа и фолија свих димензија, боја и дебљина са штампом или без;Израда традиционалног пиротског ћилима |
| 42. | ПАКЕР ТИМ д.о.о.Краљево | Збирно и комбиновано паковањезрнастих и прашкастих производа |
| 43. | DOO PROЈECT PHARMACYСТАРА МОРАВИЦА | Производња санитетског потрошног материјала и медицинских средстава |
| 44. | RADAN STIL д.о.о.Београд | Производња рукавица, варилачких кожних кецеља, радне одеће и средстава личне заштите на раду |
| 45. | СИЛОИН д.о.о.Ковин | Браварски и заваривачки поризводи и услуге (силоси и силосна опрема, спирале и пужни транспортери, хладно обликовани профили и др.), лаке конструкције, хале, контејнера, понтона, оребреног лима, ограда и капија, бродића и чамаца |
| 46. | Д.П. СЛОГАБеоград | Производња и уградња ПВЦ столарије |
| 47. | СОЦИЈАЛНА СИНЕРГИЈАШабацЈанка Веселиновића 18 | Прање и хемијско чишћење текстилних и крзнених производа |
| 48. | СТИЛ д.о.о.Зрењанин | Производња обуће, заштитних рукавица, опреме за вариоце, кројење и шивење одеће |
| 49. | СУНЦЕ ЦДП д.о.о.Београд | Пружање књиговодствених услуга |
| 50. | СУНЦЕ 021 д.о.о.Нови Сад | Завршни занатски радови и израдапредмета од дрвета, кројење и шивење одеће |
| 51. | СПЕКТАР д.о.о.Ниш | Производња и пружање услуга израде свих врста графичких производа, припреме за штампу, штампање материјала, дораде готових производа |
| 52. | SDPS д.о.о.Београд | Производња пластичне амбалаже, графичко штампарска делатност, комбиноване канцеларијско-административне услуге, књиговодство и финансије |
| 53. | TRIGANO Prikolice д.о.о.Крагујевац | Производња каросерија за моторна возила, приколице и полуприколице и машинска обрада метала |
| 54. | УНИВЕРЗАЛ д.о.о.Лесковац | Израда предмета од пластичних маса, производња намештаја од дрвета |
| 55. | FREESTYLE TRADE д.о.о.Београд | Производња свежих колача упакованих за продавнице и ринфузу за кантине и ресторане, производња смрзнутих торти и сладоледа |
| 56. | YUMCO PRIZOSI д.о.о.Врање | Производња текстилне конфекције |
| 57. | HEKA PLUS д.о.о.Барајево | Збирно и комбиновано паковање зрнастих и прашкастих производа |
| 58. | CHRONO д.о.о.Лесковац | Производња прехрамбених производа |
| 59. | ЧИКОШ ШТАМПА д.о.о.Суботица | Штампање новина (на ротацији и на табачној хартији у једној или више боја), школски програм, бесконачни компијутерски обраcци, аутобуске карте са видљивим и невидљивим бојама, производња рачуна, штампаних и бланко образаца, производња уникатне и самокопирајуће хартије, израда каталога, проспеката, рекламног материјала, књига, уџбеника, монографија, брошура, календара, честитки, визит карти, позивница, канцеларијског материјала, блоковске робе, јеловника, ценовника, кеса, етикета, регистратора, фискалних ролница, факс и адинг ролни |
| 60. | ШКОЛСКА КЊИГА НС д.о.о.Нови Сад | Графичко-штампарска делатност |
| 61. | ШУМАДИЈА д.о.о.Крагујевац | Браварско-лимарски послови и услуге хладног цинковања и пластифицирања |

**ТЕРИТОРИЈАЛНО ПОДРУЧЈЕ НА КОМЕ ЋЕ СЕ ВРШИТИ ИНСПЕКЦИЈСИ НАДЗОР**

У складу са наведеним, инспекцијски надзор биће вршен на територији целе Србије, с обзиром на распоређеност надзираних субјеката, односно пословање предузећа за професионалну рехабилитацију и запошљавање особа са инвалидитетом на територији 25 локалних заједница.

|  |  |
| --- | --- |
| ГРАД/ОПШТИНА | БРОЈ ПРЕДУЗЕЋА |
| БЕОГРАД | 16 |
| НОВИ САД | 7 |
| КРАЉЕВО | 4 |
| КРАГУЈЕВАЦ | 4 |
| НИШ | 3 |
| СУБОТИЦА | 3 |
| КОВИН | 3 |
| ЛЕСКОВАЦ | 2 |
| ШАБАЦ | 3 |
| КИКИНДА | 1 |
| ЗРЕЊАНИН | 1 |
| ПАНЧЕВО | 1 |
| БАЧКА ТОПОЛА | 1 |
| АРАНЂЕЛОВАЦ | 1 |
| ЧАЧАК | 1 |
| ЈАГОДИНА | 1 |
| ВАЉЕВО | 1 |
| ТРСТЕНИК | 1 |
| МАЛА КРСНА | 1 |
| БОР | 1 |
| ВРАЊЕ | 1 |
| СЕВОЈНО | 1 |
| ПИРОТ | 1 |
| ПЕЋИНЦИ | 1 |
| ОПОВО | 1 |
| **УКУПНО У****РЕПУБЛИЦИ СРБИЈИ** | **61** |

Већина предузећа за професионал ну рехабилитацију и запошљавање особа са инвалидитетом налази се на територији Београда, Војводине и Централне Србије. Мали број регистрованих предузећа је на територији Јужне, а посебно Источне Србије.

**УЧЕСТАЛОСТ И ОБУХВАТ ВРШЕЊА ИНСПЕКЦИЈСКОГ НАДЗОРА**

**ПО ОБЛАСТИМА И СВАКОМ ОД СТЕПЕНА РИЗИКА**

Инспекцијски надзор над предузећима ће бити вршен како би се обезбедио континуитет испуњености прописаних услова за обављање делатности професионалне рехабилитације особа са инвалидитетом, смањио степен ризика од одступања у односу на прописане услове, стандарде и критеријуме за спровођење мера и активности професионалне рехабилитације и остварила сврха надзора.

Као што је истакнуто, предузећа за професионалну рахабилитацију и запошљавање особа са инвалидитетом представљају један од кључних носиоца процеса запошљавања особа са инвалидитетом и иста поред економске, обављају и више него значајну социјалну функцију.

Имајући у виду наведено, циљ инспекцијског надзора у области професионалне рехабилитације особа са инвалидитетом је очување ових привредних друштава обезбеђивањем законитости њиховог пословања и поступања, у складу са Законом о професионалној рехабилитацији и запошљавању особа са инвалидитетом и Правилником о ближим условима, критеријумима и стандардима за спровођење мера и активности професионалне рехабилитације.

У пракси као идентификована потешкоћа у раду ове врсте привредних друштава је неодређеност њихове примарне функције. Наиме, у регистру привредних субјеката као основна делатност предузећа за професионалну рехабилитацију и запошљавање особа са инвалидитетом наводи се социјални рад без смештаја, те се на овај начин као доминантна истиче њихова социјална функција. Са друге стране, приватни послодавци примарном функцијом предузећа сматрају економску. Отуда у пракси послодавци не виде оправданост за ангажовањем стручних радника или не вреднују адекватно резултате њиховог рада.

У складу са наведеним, као највећи ризик по питању испуњеност законом прописаних услова за обављање делатности професионалне рехабилитације, идентификован је радни статус стручних лица за радно оспособљавање и професионалну рехабилитацију особа са инвалидитетом, док је ризик неиспуњавања обавезног процента запошљавања особа са инвалидитетом присутан у мањем интензитету.

План инспекцијског надзора усмерен је ка остварењу наведених циљева, са тенденцијом да се квалитативно унапреди спровођење мера и активности професионалне рехабилитације особа са инвалидитетом.

Како би се постигли дефинисани циљеви, а имајући у виду да инспекцијски надзор у области професионалне рехабилитације раније није вршен, јасно су дефинисани захтеви који подразумевају:

* усавршавање и учествовање у свим видовима едукација;
* теоријску припрему;
* индивидуални рад у примени знања;
* одговорност за предузимање и не предузимање мера и сл.

**ПРОЦЕЊЕНИ РИЗИК ЗА НАДЗИРАНЕ СУБЈЕКТЕ**

Ради уједначеног поступања и квалитетног спровођења поступка инспекцијског надзора активности ће првенствено бити усмерене на прикупљање података, анализу и праћење стања из ове области.

Процена ризика је базирана на одговарајућим критеријумима применом којих се врши процена вероватноће настанка штетних последица при раду надзираног субјекта и вероватне тежине тих последица и добијања одређеног степена ризика.

 У циљу оцене степена усклађености пословања и поступања надзираних субјеката са прописима који уређују област професионалне рехабилитације, односно оцене степена ризика за надзиране субјекте, примењује се методологија која се огледа у оцени:

1. испуњености услова за обављање делатности професионалне рехабилитације и запошљавање особа са инвалидитетом:
	* да ли надзирани субјект има на неодређено време најмање пет особа са инвалидитетом;
	* да ли надзирани субјект, у односу на укупан број запослених, има у радном односу на неодређено време најмање 50% особа са инвалидитетом, од чега најмање 10% особа са инвалидитетом које могу да се запосле под посебним условима;
	* да ли надзирани субјект има запослена стручна лица за радно оспособљавање и професионалну рехабилитацију особа са инвалидитетом, уколико предузеће запошљава више од 20 особа са инвалидитетом, односно ангажована стручна лица уколико предузеће запошљава мање од 20 особа са инвалидитетом и то:
* једно лице, саветник за интеграцију на радном месту;
* једно лице за пружање професионалне асистенције запосленим особама са инвалидитетом;
* једно лице за извођење практичне наставе за особе са инвалидитетом.
1. испуњености услова за спровођење мера и активности професионалне рехабилитације особа са инвалидитетом:
* да ли су испуњени грађевинско-технички капацитети за спровођење програма обука, у односу на програм, број и структуру полазника;
* да ли су испуњени капацитети у погледу опреме;
* да ли су испуњени капацитети у погледу стручних радника за спровођење програма обука:
	+ - стручни радник при спровођењу обуке (за послове пружања професионалне асистенције/интеграције на радном месту);
		- стручни радник за теоријски део обуке (предавачи);
		- стручни радник за извођење практичне наставе (инструктори).

У поступку одређивања процене ризика наведених постројења користе се одговарајуће Контролне листе за процену ризика које су доступне на интернет страници: http://www.minrzs.gov.

**ПЕРИОД У КОМЕ ЋЕ СЕ ВРШИТИ ИНСПЕКЦИЈСКИ НАДЗОР**

На основу утврђеног стања и процењеног ризика, у смислу испуњености услова за обављање делатности професионалне рехабилитације у предузећима за професионалну рехабилитацију и запошљавање особа са инвалидитетом, планирано је да се редовно инспекцијски надзори реализују динамиком до два надзора квартално, док ће контролни (теренски и канцеларијски) инспекцијски надзори код истих субјеката бити вршени по потреби. Такође, с обзиром на чињеницу да су у већем ризику од неиспуњавања законских услова новооснована предузећа, сходно процењеном ризику, и даље ће иста ће бити приоритет за вршење инспекцијског надзора, те ће се приликом сачињавања оперативних планова као битан параметар узети и датум издавања дозволе за обављање делатности професионалне рехабилитације.

Динамика инспекцијског надзора биће условљена и епидемиолошком ситуацијом изазваном вирусом COVID-19. Такође, његова примарна улога биће саветодавног карактера како би новоосновани надзирани субјекти препознали значај запошљавања, односно радног ангажовања, стручних лица и самим тим обезбедили законито пословање и поступање. За остале надзиране субјекте саветодавни карактер код спровођења надзора огледаће се у пружању стручне саветодавне подршке у спровођењу професионалне рехабилитације у предузећима за професионалну рехабилитацију и запошљавање особа са инвалидитетом у складу новонасталим околностима.

**ИНФОРМАЦИЈЕ О ОБЛИЦИМА ИНСПЕКЦИЈСКОГ НАДЗОРА КОЈИ ЋЕ СЕ ВРШИТИ**

Облици инспекцијског надзора који ће се вршити у 2021. години су канцеларијски и теренски инспекцијски надзор, у складу са одредбом члана 7. Закона о инспекцијском надзору.

Инспектор ће вршити теренски и канцеларијски инспекцијски надзор над спровођењем поверених послова у области професионалне рехабилитације у предузећима за професионалну рехабилитацију и запошљавање особа са инвалидитетом.

Инспектор ће у 2021. години вршити све врсте инспекцијског надзора које су предвиђене овим планом, као и оне врсте инспекцијског надзора које нису предвиђене Планом, а за којима се током године укаже потреба, а предвиђене су чланом 6. Закона о инспекцијском надзору.

С обзиром да се у поступку издавања решења о одобрењу за обављање делатности професионалне рехабилитације и запошљавање особа са инвалидитетом врши контрола испуњености услова у погледу простора, опреме, потребних стручних радника и других услова, сходно поднетим захтевима вршиће се и ванредни утврђујући инспекцијски надзори (у зависности од броја поднетих захтева). Очекује се да се изврши најмање три ванредна утврђујућа надзора, а по потреби и контролни надзори.

**ПОДАЦИ О РЕСУРСИМА ИНСПЕКЦИЈЕ КОЈИ ЋЕ БИТИ ОПРЕДЕЉЕНИ ЗА ВРШЕЊЕ ИНСПЕКЦИЈСКОГ НАДЗОРА**

Послове инспекцијског надзора у Сектору за заштиту особа са инвалидитетом реализује један извршилац, са напоменом да улога, положај и овлашћења инспектора нису ближе дефинисани законским и подзаконским актима којима се уређује област професионалне рехабилитације особа са инвалидитетом.

Број надзираних субјекта (61) у складу је са капацитетима Сектора за заштиту особа са инвалидитетом за вршење инспекцијског надзора (један инспектор).

**ПЛАНИРАНЕ МЕРЕ И АКТИВНОСТИ ПРЕВЕНТИВНОГ ДЕЛОВАЊА ИНСПЕКЦИЈЕ**

Превентивно деловање оствариће се јавношћу рада, а нарочито објављивањем важећих прописа, планова инспекцијског надзора, обавештавањем о променама прописа и правима и обавезама који из њих произилазе, пружањем стручне и саветодавне подршке, предузимањем превентивних инспекцијских надзора и других активности усмерених ка подстицању и подржавању законитости пословања и поступања.

Сходно утврђеном стању и потребама надзираних субјеката, биће реализоване и саветодавне службене посете, у циљу успостављања стандардизације и континуитета у раду за новооснована предузећа (минимум једна посета квартално).

**ПЛАНИРАНЕ МЕРЕ И АКТИВНОСТИ ЗА СПРЕЧАВАЊЕ ОБАВЉАЊА ДЕЛАТНОСТИ И ВРШЕЊА АКТИВНОСТИ НЕРЕГИСТРОВАНИХ СУБЈЕКАТА**

Инспекцијски надзор у области професионалне рехабилитације особа са инвалидитетом вршиће се над предузећима за професионалну рехабилитацију и запошљавање особа са инвалидитетом којима је издата дозвола за обављање делатности, а на основу које је извршен упис у регистар привредних субјеката надлежног органа.

Инспекцијски надзор врши се у циљу обезбеђивања законитости пословања и поступања предузећа за професионалну рехабилитацију и запошљавање особа са инвалидитетом, те се исти не може вршити над нерегистрованим субјектима.

**ОЧЕКИВАНИ ОБИМ ВАНРЕДНИХ ИНСПЕКЦИЈСКИХ НАДЗОРА**

С обзиром да се у поступку издавања решења о одобрењу за обављање делатности професионалне рехабилитације и запошљавање особа са инвалидитетом врши контрола испуњености услова у погледу простора, опреме, потребних стручних радника и других услова, сходно поднетим захтевима вршиће се и ванредни утврђујући инспекцијски надзори (у зависности од броја поднетих захтева), у зависности од броја поднетих захтева, вршиће се и ванредни утврђујући инспекцијски надзори и, по потреби, контролни надзори, а касније током обављања делатности, контролисаће се испуњеност законом прописаних услова. Поред наведеног, ванредни надзор биће вршен у случају промена околности и процене високог или критичног ризика.

**ДРУГИ ЕЛЕМЕНТИ ОД ЗНАЧАЈА ЗА ПЛАНИРАЊЕ И ВРШЕЊЕ ИНСПЕКЦИЈСКОГ НАДЗОРА**

Начин за постизање циљева наведених у плану инспекцијског надзора у 2021. години:

* анализа стања у области професионалне рехабилитације особа са инвалидитетом;
* саветодавне службене посете;
* инспекцијски надзори;
* мере у складу са Законом о професионалној рехабилитацији и запошљавање особа са инвалидитетом и Законом о инспекцијском надзору.

Рок за завршетак предвиђених активности – крај 2021. године.

Показатељи учинака на нивоу мера и на нивоу активности:

* законито пословање и поступање предузећа за професионалну рехабилитацију и запошљавање особа са инвалидитетом;
* повећан број предузећа за професионалну рехабилитацију и запошљавање особа са инвалидитетом;
* унапређен квалитет спровођења мера и активности професионалне рехабилитације особа са инвалидитетом, односно повећан број издатих решења о одобрењу и развој нових програма обуке.
1. „Службени гласник РС” бр. 36/09 и 32/13 [↑](#footnote-ref-1)